ፍርድቤቱ በሙስና የተጠረጠሩ የመንግስት ኃላፊዎች የመጨረሻ ተጨማሪ የምርመራ ጊዜ ሰጠ
የፌደራሉ ከፍተኛ ፍርድ ቤት በሙስና የተጠረጠሩ የመንግስት የስራ ኃላፊዎች  የምርመራ መዝገብ ፖሊስ የ14 ቀን ተጨማሪ ምርመራ ጊዜ ሰጥቷል፡፡በመዝገቦቹ ላይ ፖሊስ የምስክሮችን ቃል መቀበልና ከ160 በላይ ደብዳቤዎችን በአዲስ አበባና በክልል ለሚገኙ ተቋማት በመበተን፤ ማስረጃ እንዲልኩ እያደረገ መሆኑንም ለፍርድ ቤቱ ገልጿል።ከወንጀሉ ውስብስነትና ስፋት አኳያ የምርመራው ሂደት ያልተጠናቀቀ በመሆኑ ፖሊስ ተጨማሪ 14 ቀናት የምርመራ ጊዜ እንዲፈቀድለት ጠይቋል።ለዚህም ተጨማሪ የ27 ምስክሮችን ቃል መቀበል፣ ከክፍያ ጋር የተያተያዙ ሰነዶችን የማሰባሰብ እንዲሁም በህገ ወጥ መንገድ የተያዙ ንብረቶችን የማሳገድ ስራዎች ይቀሩኛል ብሏል ፖሊስ ።የተጠርጣሪ ጠበቃዎች በበኩላቸው ፖሊስ ምርመራውን ሳያጠናቅቅ ግለሰቦችን በቁጥጥር ስር ሊያውል አይገባም ነው ያሉት ።በተያያዘም የኢትዮጵያ መንገዶች ባለስልጣን የኮሙዩኒኬሽን ዳይሬክተር አቶ ሳምሶን ወንድሙ ጠበቃ ደንበኛቸው በፕሮጀክት ስራ ውስጥ የስራ ሃላፊነት ስለሌላቸው የዋስትና ጥያቄያቸው ሊፈቀድ ይገባል ሲሉ መከራከሪያ አቅርበዋል።ፖሊስም ዋስትናውን በመቃወም ለፍርድ ቤቱ በማቅረቡ ፍርድ ቤቱ አቶ ሳምሶን ወንድሙ ጠበቃ የዋስትና ጥያቄውን ውድቅ አድርጓል ።የፌደራሉ ከፍተኛ ፍርድ ቤት በሙስና የተጠረጠሩ የመንግስት የስራ ኃላፊዎች ያሉበትን የነ አቶ ዛይድ ወልደገብርኤል እና አቶ አለማየሁ ጉጆ የምርመራ መዝገብ ፖሊስ የ14 ቀን ተጨማሪ ምርመራ ጊዜ በጠየቀው መሰረት ለነሀሴ 29 ቀጠሮ ሰጥቷል ፡፡ካሁን በፊት ሁለት የጊዜ ቀጠሮዎችን የሰጠው ፍርድ ቤቱ ፖሊስ ያልጨረስኳቸው የሰነድ እና የቴክኒክ ማስረጃዎች እንዲሁም የምስክሮችን ቃል የማሰባሰብ ስራ ለማጠናቀቅ ተጨማሪ የ14 ቀን ጊዜ ያስፈልገኛል ባለው መሰረት ፍርድ ቤቱ የግራ ቀኙን ክርክር ካዳመጠ በኋላ ለመጨረሻ ጊዜ ለነሐሴ 29 ቀጠሮ ሰጥቷል፡፡በገንዘብና ኢኮኖሚ ትብብር ሚኒስቴር በ20 ሚሊየን የአሜሪካ ዶላርና በሌሎች የሙስና ወንጀሎች የተጠረጠሩትን አቶ አለማየሁ ጉጆ እንዲሁም በቁጥጥር ስር ውለው ዛሬ ለመጀመሪያ ጊዜ ፍርድ ቤት የቀረቡትን አቶ ቲጃን አባ ጎጃምን ጨምሮ 14 ተጠርጣሪዎች ጉዳያቸው በአንድ መዝገብ እንደሚታይ መገለጹ ይታወቃል ።በተመሳሳይ ከ1 ቢሊየን ብር በላይ የሙስና ወንጀል የተጠረጠሩት የቀድሞ የኢትዮጵያ መንገዶች ባለስልጣን ዋና ዳይሬክተር አቶ ዛይድ ወልደገብርኤልን ጨምሮ ስምንት ተጠርጣሪዎች በአንድ መዝገብ ጉዳያቸው እንዲታይ መደረጉንም እንዲሁ ።ፍርድ ቤቱ የቀድሞ የአዲስ አበባ መንገዶች ባለስልጣን ስራ አስኪያጅ ኢንጂነር ፍቃደ ኃይሌን ጨምሮ ሶስት ተጠርጣሪዎች ከ198 ሚሊየን ብር በላይ የሙስና ወንጀል የተጠረጠሩ በሌላ መዝገብ በአንድነት እንዲታዩ ፍርድ ቤቱ ይታይ ማለቱም ይታወሳል ።ከመተሃራ ስኳር ፋብሪካ አምስት ተጠርጣሪዎች፣ ከኦሞ ኩራዝ ቁጥር 5 ስድስት ተጠርጣሪዎች፣ ከተንዳሆ ስኳር ፋብሪካ ሰባት ተጠርጣሪዎች በሌላ መዝገብ የተንዳሆ ስኳር ፋብሪካ ሁለት ተጠርጣዎች እንደየተጠረጠሩበት ወንጀል ተያያዥነት በመዝገብ ተካተው ቀርቦም እንደነበር ነው የተመለከተው ።ከአዲስ አበባ ከተማ ቤቶች ልማት አስተዳደር ተጠርጥረው በቁጥጥር ስር ውለው ዛሬ ፍርድ ቤት የቀረቡት አቶ የማነ ፀጋዬ ጉዳያቸው ከወይዘሮ ፀዳለ ማሞ መዝገብ ጋር በማጣመር ፍርድ ቤቱ እንዲታይ መታዘዙንም የሚታወቅ ነው ። 